আবেগের বিস্ফোরণ! আর্জেন্টিনার মাটিতে মেসির শেষ ম্যাচ

স্পোর্টস ডেস্ক: দুই দশক আগে আর্জেন্টিনার জার্সিতে অভিষেক হয়েছিল লিওনেল আন্দ্রেস মেসির (Lionel Andres Messi)। এই নীল-সাদা পোশাকই যে তাঁর সবথেকে ভালোবাসার তা বহুবার বলেছেন তিনি। প্রাণপ্রিয় সেই আর্জেন্টিনার (Argentina) মাটিতে সম্ভবত কেরিয়ারের শেষ ম্যাচ খেলতে চলেছেন সর্বকালের অন্যতম সেরা ফুটবলার। বৃহস্পতিবার ২০২৬ বিশ্বকাপের যোগ্যতা অর্জন পর্বে ভেনিজুয়েলার বিরুদ্ধে মাঠে নামবেন লিও মেসি।

ইন্টার মায়ামির (Inter Miami) হয়ে লিগেস কাপ (Leagues Cup) ফাইনালে হারার কয়েক ঘণ্টার মধ্যেই বুয়েনস এয়ার্সের বিমান ধরেন মেসি। তাঁর সঙ্গে ছিল গোটা পরিবার। আর্জেন্টিনা ইতিমধ্যেই বিশ্বকাপের টিকিট পেয়ে গিয়েছে, প্রতিপক্ষে এক এমন দেশ যারা এই প্রথমবার টিকিট পাওয়ার চেষ্টা করছে। আপাত গুরুত্বহীন এই ম্যাচ মেসি এবং গোটা আর্জেন্টিনার জন্য অপরিসীম গুরুত্বের হয়ে উঠতে চলেছে। আগামী বছর বিশ্বকাপ উত্তর আমেরিকায় এবং যোগ্যতা অর্জন পর্বে আর্জেন্টিনার হোম ম্যাচ এটাই শেষ। ফলে আজ খেলার ফল যাই হোক, চোখের জল বাধ মানবে না।

আরও পড়ুন: লন্ডন থেকেই ফিটনেস পরীক্ষা! কোহলিকে কেন ‘বিশেষ সুবিধা’?

মেসি এ নিয়ে বলেছেন, এটা আমার জন্য খুবই স্পেশ্যাল ম্যাচ হতে চলেছে, কারণ যোগ্যতা অর্জনের এটাই শেষ খেলা। জানি না আর কোনও ফ্রেন্ডলি বা অন্য ম্যাচ হবে কি না। সেভাবেই আমি এটাকে ভাবছি।

আট বারের ব্যালঁ ডো’র জয়ী মেসি আর্জেন্টিনার হয়ে সর্বোচ্চ গোলদাতা (১১২)। আলবিসেলেস্তের হয়ে সবথেকে বেশি ১৯৩টি ম্যাচ খেলেছেন তিনিই। ২০২২ সালে কাতার বিশ্বকাপ জেতার পর মনে করা হয়েছিল, জাতীয় দল থেকে অবসর নেবেন তিনি। কিন্তু মেসি খেলা চালিয়ে গিয়েছেন। কেরিয়ারের সায়াহ্নে চলে এসেও তাঁর পায়ের জাদু খুব একটা কমেনি।

আর্জেন্টাইন মহাতারকা যদি পরবর্তী বিশ্বকাপে খেলার মতো শারীরিক সক্ষমতা এবং মানসিক দৃঢ়তা ধরে রাখতে পারেন তাহলে প্রথম ফুটবলার হিসেবে ছ’টি বিশ্বকাপে খেলার নজির গড়বেন তিনি। বিশ্বকাপ চলাকালীনই ৩৯তম জন্মদিন উদযাপন করবেন মেসি।